बोले- सरेंडर करने आए थे, पकड़कर मारी गोली; DGP ने कहा- सबूत है तो सामने लाएं
Family members of Chatra police encounter fake Naxalite allegeचतरा पुलिस एनकाउंटर, फर्जी पुलिस एनकाउंटर, चतरा  नक्सली एनकाउंटर, नक्सली परिजन, फर्जी एनकाउंटर झारखंड, नक्सल, झारखंड नक्सली
झारखंड के चतरा जिले में मुठभेड़ में मारे गए नक्सलियों के परिजन ने बड़ा आरोप लगाया है। परिजन का कहना है कि एनकाउंटर फर्जी था। पुलिसकर्मियों ने पकड़कर गोली मारी है। वहीं, झारखंड के डीजीपी अजय कुमार सिंह ने कहा कि परिजन के आरोप में कोई दम नहीं है। कोई सबूत है तो सामने लाएं।
नक्सलियों के परिजन ने कहा है कि वे सरेंडर करना चाहते थे। लंबे समय से प्रयास कर रहे थे। पुलिस भी हमारे घर आती थी। सभी सरेंडर करने के इरादे से चतरा इलाके में पहुंचे थे। पुलिस ने उन्हें धोखे में रखकर मार दिया।
नक्सली के बेटे ने कहा, पुलिस चाहती है, माओवादी बन जाऊं 
सैक मेंबर सुरेश पासवान उर्फ गौतम पासवान उर्फ बड़का दा के बेटे चंदन पासवान ने कहा कि पुलिस ने मेरे पिता को फर्जी एनकाउंटर में मारा है। इस मामले को लेकर मानवाधिकार आयोग जाएंगे। पुलिस नहीं चाहती है कि हम अच्छे से रहें। मैं सोच रहा हूं माओवादी बन जाऊं। पुलिस भी यही चाह रही है। यह एनकाउंटर नहीं है। पुलिस ने पकड़ कर गोली मारी है। मेरे पिता आत्मसमर्पण करने वाले थे। वह पुलिस के संपर्क में आना चाहते थे।
हमें न्याय चाहिए, पूरे मामले की जांच हो 
नक्सली गौतम पासवान के भाई गिरिजा पासवान ने कहा कि मेरे भाई ने सरेंडर करने के लिए संपर्क किया था। सरेंडर करने के बाद उन्हें गोली मारी गई है। प्रशासन ने हमें बताया था कि वह सरेंडर करना चाहता है। गौतम सरेंडर करने के लिए चतरा आया था। प्रशासन ने फर्जी एनकाउंटर क्यों किया? इसकी जांच होनी चाहिए। हमें न्याय चाहिए।
हमें घटनास्थल पर जाने से रोक गया
सब जोनल कमांडर अजय यादव उर्फ नंदू के दामाद संतोष यादव ने कहा कि एनकाउंटर फर्जी था। एनकाउंटर होता तो दोनों ओर से गोलियां चलती। उन्हें सरेंडर करने के बाद गोली मार दी गई है। वह साल 2000 के बाद से घर पर ही थे, लेकिन पुलिस परेशान करती थी। पुलिस से परेशान होकर दोबारा नक्सली बने थे।
क्या कहते है डीजीपी 
डीजीपी अजय कुमार सिंह ने कहा कि जो हुआ सबसे सामने है। प्रमाण भी सामने है। परिजन के आरोप में कोई दम नहीं है। उन्होंने नक्सलियों से अपील करते हुए कहा कि झारखंड सरकार की सरेंडर नीति अच्छी है। नक्सली मुख्यधारा में लौटें। इस तरह नक्सलवाद की राह पर चलने का उन्हें कोई लाभ नहीं मिलेगा।
क्या है पूरा मामला 
चतरा जिले के लावालौंग थाना क्षेत्र के चतरा-पलामू बॉर्डर पर नौडीहा जंगल में सोमवार की सुबह पुलिस और भाकपा माओवादी के बीच मुठभेड़ हुआ। इस मुठभेड़ में 5 बड़े नक्सली मारे गए। मारे गए नक्सलियों में दो 25-25 लाख रुपए के इनामी थे। इसमें सैक मेंबर सुरेश पासवान उर्फ गौतम पासवान उर्फ बड़का दा और अजीत उरांव उर्फ चार्लीस गंझू है। इसके अलावा तीन सब जोनल कमांडर अजय यादव उर्फ नंदू, अमर गंझू उर्फ अमन तथा संजीत भुइयां को मारा गया।
गौतम और अजित संगठन में टेक्निकल एक्सपर्ट्स थे। अजित माओवादियों के लिए इम्प्रोवाइज मिसाइल भी विकसित कर रहा था। गौतम माओवादियों के मध्य जोन सह छकरबंधा का सुप्रीम कमांडर था। इन दोनों की मौत से माओवादियों का झारखंड-बिहार कॉरिडोर पूरी तरह से समाप्त हो गया है।